P. Hrušovský, predseda NR SR: (2002-11-06):
M. Maxon, poslanec: Ďakujem pekne. Vážený pán predseda Národnej rady, vážený pán podpredseda vlády, vážený pán predseda výboru, dámy a páni. Musím celkom na úvod povedať, že sa stotožňujem s tým, čo povedal pán poslanec Fico v rozsahu právomocí vlády Slovenskej republiky a naozaj by bolo zaujímavé, pán podpredseda vlády, keby to z vašej strany bolo možné, aby ste zverejnili meno toho právneho experta, ktorý vám spravil veľmi zásadné stanovisko, že túto kompetenciu z hľadiska legislatívnej iniciatívy vláda Slovenskej republiky má. Ja som ten čas medzi vaším vystúpením a časom, kedy som prišiel na poradie vystúpiť, tak som veľmi intenzívne listoval takpovediac v právnickom slovníku a hľadal som optimálnu definíciu termínu škoda, ktorý by bolo možné aplikovať vo väzbe na § 89 zákona o rokovacom poriadku. Prenechávam však, venoval som sa tomu len z hľadiska môjho záujmu, ale prenechávam túto oblasť právnikom. Ale čo ja považujem z hľadiska procesného za absolútne kľúčové, je to, že včera predseda vlády vystúpil pred snemovňou s návrhom programového vyhlásenia vlády. Ja by som všetkých vás kolegov chcel požiadať, aby ste si prečítali v programovom vyhlásení kapitolu dane a odvody. Pretože to, čo sa deje teraz v súvislosti so skrátením legislatívnym konaním, je v príkrom rozpore s programovým vyhlásením vlády. Ešte sa len uchádzate o dôveru prostredníctvom programového vyhlásenia vlády a v reálnych legislatívnych krokoch programové vyhlásenie vlády porušujete. V kapitole dane a odvody nie je ani jediná zmienka o tom, že by sa malo daňové zaťaženie zvyšovať. Ani jedna jediná takáto formulácia. Je tam niekoľko konštatovaní, že by sa mali sadzby zbližovať. K tomu sa hlavne, teda čo sa týka dane z pridanej hodnoty, k tomu sa vyjadrím. Ale pokiaľ si naozaj veľmi dôkladne preštudujeme tú časť dane a odvody, tak to, čo sa deje v súvislosti predovšetkým s daňovými zákonmi, ktoré idú alebo chceli by ste, aby išli v skrátenom legislatívnom konaní, je to, prosím, v rozpore s programovým vyhlásením vlády, ktoré má byť ešte len schválené a na základe ktorého sa uchádzate o dôveru. Môj osobný názor je ten, že podľa § 89 značné hospodárske škody tejto krajine hrozia, keď tie zákony schválime. Vy hovoríte, že značné hospodárske škody tejto krajine hrozia, keď tieto zákony neschválime. Nuž vážený pán podpredseda vlády, v skrátenom legislatívnom konaní je 19 zákonov, z toho 14 zákonov je z vašej dielne alebo z dielne vašich koaličných partnerov, takže vy ste tu vládli ostatné štyri roky tak, aby ste dnes mohli predstúpiť pred túto snemovňu a povedať, že vaše vládnutie smerovalo a smeruje k značným hospodárskym škodám. Veď je to absurdné. Každý jeden zákon, keď si zoberieme, aká diskusia bola v  predchádzajúcich štyroch rokoch, tak jednoznačne treba konštatovať, že sú to vaše zákony, na základe ktorých sa dnes odvolávate na § 89 a hovoríte, že Slovensku vzniknú značné hospodárske škody. No a máte veľmi rozdielny meter na povinnosť predkladať zákony v skrátenom legislatívnom konaní. Tam, kde potrebujete dodatočné príjmy do štátneho rozpočtu, tak tam sa odvolávate na § 89, tam, kde je vašou povinnosť predložiť zákon v skrátenom legislatívnom konaní, tam, pán podpredseda vlády a minister financií, tam jednoducho cudne mlčíte. Dovoľte mi vás upozorniť, že existuje zákon č. 240/1998 Z. z., je to zákon o poľnohospodárstve a zmene a doplnení ďalších zákonov. Tento zákon bol novelizovaný zákonom č. 361 v roku 2000. V tomto zákone sa presne definuje predmet zákona a štátna podpora poľnohospodárstva prostredníctvom prostriedkov štátneho rozpočtu a v odseku 6 § 1 sa uvádza: Suma poskytnutých prostriedkov zo štátneho rozpočtu na príslušný kalendárny rok na účely podľa odseku 2 sa upraví o vplyv inflácie uvedenej v zákone o štátnom rozpočte. Takže vážený pán podpredseda vlády, ak sa odvolávate, že všetky tieto zákony vo väzbe na pripravovaný zákon o štátnom rozpočte treba prerokovať v skrátenom legislatívnom konaní, tak vás tu vyzývam, aby zákon o štátnom rozpočte v kapitole pôdohospodárstvo nebol v rozpore s príslušným zákonom, ktorý som citoval, buďte taký láskavý a predložte návrh na skrátené legislatívne konanie, v ktorom by sa zrušilo ustanovenie § 1 ods. 6 zákona o poľnohospodárstve. Za predpokladu, že to nespravíte, tak návrh zákona o štátnom rozpočte v kapitole pôdohospodárstvo nebude v súlade s právnym poriadkom Slovenskej republiky. No a dovoľte mi povedať niekoľko slov o dani z pridanej hodnoty. Zbližujete sadzby nie tak, ako to Európska únia naznačila, ale podľa toho, ako ste boli schopní sa politicky dohodnúť a podľa toho, čo vám z hľadiska príjmu do štátneho rozpočtu prinesie väčší efekt. Ale dovoľte mi citovať dôvodovú správu k zákonu o dani z pridanej hodnoty. V súlade s prípravou zákona o štátnom rozpočte na rok 2003 je potrebné zabezpečiť tiež schválenie návrhu zákona o dani z pridanej hodnoty, aby sa v rámci zosúladenia našej legislatívy s legislatívou EÚ zabezpečilo zvýšenie príjmov štátneho rozpočtu v roku 2003. Ja by som vás chcel veľmi pekne poprosiť pán podpredseda vlády, buďte taký láskavý a vysvetlite nám to, čo to z hľadiska formulácie znamená, ideme zosúlaďovať legislatívu EÚ, aby sme dosiahli vyššie príjmy do štátneho rozpočtu v roku 2003. Nepoznám žiadnu právnu normu ani smernicu Európskej komisie, ani Európskej únie, ktorá by niečo hovorila o príjmoch štátneho rozpočtu, prirodzene, že sú potom úpravy či už maastrichtské kritériá, ale iné vážne dokumenty, ktoré hovoria o parametroch štátneho rozpočtu, ale z hľadiska metodiky získavania príjmov žiaden záväzok v rámci Európskej únie prijímať nemusíme. Takže z toho pohľadu konštatovanie, ktoré tam je uvedené, ja hodnotím za neobjektívne a nič neznamenajúce preto, aby mohol byť uplatnený § 89 rokovacieho poriadku. Nuž a čo ideme v rámci Európskej únie zbližovať, v čom sa ideme teda prispôsobovať Európskej únii. Dámy a páni, všeobecne platí také zaklínadlo, povie sa vždy, že Európska únia z hľadiska prístupového procesu to od nás vyžaduje, nuž dovoľte mi povedať alebo skonštatovať, že v tomto smere od nás nevyžaduje nič. V tomto smere je úplné jasná a zrozumiteľná smernica č. 6 Európskej únie a tá členské štáty a štáty, ktoré sú asociované, zaväzuje, po prvé, uplatňovať jednu základnú sadzbu nie nižšiu ako 15 percent. Slovenská republika to bez problémov spĺňa. Po druhé. Uplatňovať jednu alebo dve nižšie sadzby nie nižšie ako 5  percent. Slovenská republika to bez problémov spĺňa. No a dovoľte mi spraviť veľmi krátky exkurz do toho, ako to v Európskej únii existuje. Napríklad vo Veľkej Británii je znížená sadzba DPH 5 percent. V Grécku znížená sadzba je 8 percent, v Portugalsku je znížená sadzba od 5 do 12 percent a základná sadzba v týchto štátoch je 17,5 percenta, vo Veľkej Británii, myslím si, že 18 percent a v Grécku 17 percent.  No a v rámci smernice Európskej únie číslo 6 je ešte aj super znížená sadzba, to znamená, že sú viaceré krajiny, ktoré uplatňujú tri sadzby dane z pridanej hodnoty, a super znížená sadzba znamená nulovú sadzbu dane z pridanej hodnoty a nulová sadzba DPH je uplatňovaná vo Veľkej Británii, Švédsku, Fínsku, Portugalsku, Rakúsku, Holandsku a Belgicku, prirodzene, že sa týka veľmi obmedzeného okruhu tovarov, predovšetkým farmaceutických tovarov, tovarov pre ťažko zdravotne postihnutých a zdravotníckych tovarov. Takže dámy a páni, podľa toho, ako som sa vám pokúsil spraviť stručný rozbor toho, ako sa uplatňujú sadzby, to znamená základná sadzba, znížená sadzba, super znížená sadzba dane z pridanej hodnoty v krajinách Európskej únie, tak v tomto smere Slovensko môže pevnou nohou vstúpiť do Európskej únie, pretože tieto kritériá jednoznačne spĺňa. To znamená, že všetko to, čo je tam  napísané, že sleduje cieľ hľadať kompatibilitu s Európskou úniou, nie je pravdou, prirodzene, že podľa toho rozboru, ktorý som vám spravil, je úplne jasné a jednoznačné, že Slovenská republika musí mať sadzbu, musí mať ambíciu zbližovať sadzby, ale nie tak, že sa znížená sadzba zvýši a základná sadzba zníži. Jediná možná cesta je znižovanie základnej sadzby dane z pridanej hodnoty. To sú veľmi vážne dôvody na to, aby sme jednak z legislatívnej stránky skonštatovali, že nie sú naplnené podmienky § 9, ale za predpokladu, že by aj naplnené boli, tak tieto kroky nemajú žiadne opodstatnenie vo vzťahu k podmienkam a požiadavkám Európskej únie. Summa summarum, ak na tomto riešení budete trvať, tak, prosím, vypustite tie konštatovania o Európskej únii jednoducho úplne jasne a zrozumiteľne tam napíšte, že potrebujete tú príslušnú čiastku do štátneho rozpočtu, lebo štyri roku predtým ste tu vládli tak, že Slovensku hrozia značné hospodárske škody. Ďakujem pekne. (Potlesk.)